KOMISIJOS REGLAMENTAS (EB) Nr. 937/2006
2006 m. birželio 23 d.
įvedantis kukurūzų glitimo, kurio kilmės šalis yra Jungtinės Amerikos Valstijos, Bendrijos tarifų kvotą ir numatantis jos administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 12 straipsnio 1 dalį,
kadangi:
(1)
Pagal Europos bendrijos ir Jungtinių Amerikos Valstijų susitarimą, sudarytą pasikeičiant laiškais pagal 1994 m. Bendrojo susitarimo dėl tarifų ir prekybos (GATT) (2) XXIV straipsnio 6 dalį ir XXVIII straipsnį, patvirtintą Tarybos sprendimu 2006/333/EB (3), Bendrija įsipareigojo kiekvieniems kalendoriniams metams įvesti tarifų ir statistinės nomenklatūros bei bendrojo muitų tarifo KN ex 2303 10 11 subpozicijai priklausančio kukurūzų glitimo, kurio kilmės šalis yra Jungtinės Amerikos Valstijos, muito tarifų kvotą, sumažintą 16 % ad valorem palyginus su bendru išorės muitų tarifu.
(2)
Siekiant užtikrinti tinkamą šios tarifų kvotos administravimą, reikėtų numatyti galimybę ūkio subjektams ja naudotis pagal taisykles, numatytas 1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą (4), įgyvendinimo nuostatas, laikantis muitinės deklaracijų priėmimo chronologinės tvarkos.
(3)
Produktų kilmė nustatoma vadovaujantis Bendrijoje galiojančiomis nuostatomis. Siekiant užtikrinti produktų kilmę, vadovaujantis Bendrijos teisės aktais, reikėtų atsižvelgti į Jungtinių Amerikos Valstijų kompetentingų institucijų parengtas kontrolės priemones ir numatyti, kad prekių importui reikalingas jų išduotas kilmės sertifikatas.
(4)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nuo 2006 m. kiekvienais kalendoriniais metais KN ex 2303 10 11 subpozicijai (TARIC 10 poskyris) priklausančio kukurūzų glitimo, kurio kilmės šalis yra Jungtinės Amerikos Valstijos, importui, neviršijant 10 000 tonų (neto masė), taikomas 16 % ad valorem importo muitas.
Tarifų kvotos administravimo serijos numeris - 09.0090.
2 straipsnis
1. 1 straipsnyje minimą tarifų kvotą administruoja Komisija, vadovaudamasi Reglamento (EEB) Nr. 2454/93 308a-308c straipsniais.
2. Teisė į 1 straipsnyje nurodytą tarifų kvotą suteikiama tik pateikus kilmės sertifikatą, išduotą Jungtinių Amerikos Valstijų kompetentingų institucijų, vadovaujantis Reglamento (EEB) Nr. 2454/93 55-65 straipsniais. Produktų, kuriems taikomas šis reglamentas, kilmė nustatoma vadovaujantis Bendrijoje galiojančiomis nuostatomis.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. birželio 23 d.